นายกรัฐมนตรี เน้นบริหารจัดการน้ำแบบบูรณาการ ยืนยันน้ำจะไม่ท่วมเท่ากับปี 2554 อย่างแน่นอน
นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า หลังจากที่พลเอกประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้ลงพื้นที่ที่จังหวัดนครศรีธรรมราชวานนี้ (7 ต.ค.64) เพื่อติดตามการเตรียมความพร้อมและรับมือสถานการณ์ฝนตกในช่วงกลางเดือนนี้ รวมทั้งติดตามการบริหารจัดการน้ำ ตามแผนแม่บท 20 ปี โดยนายกรัฐมนตรี เน้นย้ำว่า น้ำจะไม่ท่วมเหมือนปี 2554 อย่างแน่นอน เนื่องจากรัฐบาลได้วางแผนไว้ล่วงหน้า โดยการจัดการบริหารจัดการน้ำ ตาม พ.ร.บ. น้ำฯ มีแผนแม่บท 20 ปี รวมถึงการพัฒนาเครื่องมือต่างๆ พร้อมบูรณาการร่วมกับหน่วยงานที่เกี่ยวข้องในด้านข้อมูลผังน้ำ ผ่านเว็บไซต์ แอปพลิเคชันต่างๆ รวมถึงการใช้ข้อมูลดาวเทียมจาก จิสด้า เพื่อความแม่นยำในการบริหารจัดการน้ำ นอกจากนี้ยังใช้แผนการบริหารจัดการน้ำแบบพื้นที่ลุ่มต่ำมารับน้ำนองเพื่อบรรเทาความเสียหาย ในส่วนของกรุงเทพมหานคร นายกรัฐมนตรีได้ประเมินว่า น้ำจะไม่ท่วมเท่ากับปี 2554 ซึ่งข้อมูลสถิติปริมาณน้ำฝนในพื้นที่กรุงเทพมหานครจากปี 2554 มีปริมาณน้ำฝนสะสม 1,948 มิลลิเมตร ขณะที่ ปี 2564 ตั้งแต่ 1 มกราคม – ปัจจุบัน มีปริมาณน้ำฝนสะสม 1,360 มิลลิเมตร ซึ่งน้อยกว่าปี 2554 อยู่ 588 มิลลิเมตร นอกจากนี้ นายธนกร ยังกล่าวว่า นายกรัฐมนตรียังมีข้อสั่งการให้รองนายกรัฐมนตรีและรัฐมนตรีแต่ละท่านเร่งลงพื้นที่เพื่อช่วยเหลือบรรเทาความเดือดร้อนของประชาชนชนที่ได้รับผลกระทบ พร้อมระบุจะไม่ทิ้งใครไว้ข้างหลังอีกด้วย